Kontrasten kunne næppe være større. På den ene side et F-16-fly spækket med elektronik. På den anden side en simpel mobiltelefon, der ikke kan bruges til andet end at ringe, skrive sms’er eller underholde med nullernes klassiske tidsfordrivsspil ‘Snake’.

Ikke desto mindre er det hverdagen for danske jagerpiloter og jordpersonale, der for tiden er udsendt til Siauliai-basen i det centrale Litauen.

Læs også : F16-pilot: Afvisning af russiske bombefly er en gentlemansport

Brugen af private smartphones i tæt kontakt med internettet er af sikkerhedshensyn nemlig bandlyst.

- Men til gengæld har vi alle fået udleveret en god, gammeldags ‘dumbphone’, som vi kalder dem. Det er et af de tiltag man har taget for at imødegå de forskellige risici ved at bruge smartphones i dag, siger oberstløjtnant Thomas Baunsgaard, F-16-pilot og chef for den danske styrke.

Moderne smartphones er nemme at hacke

Faren ved moderne smartphones er, at de er relativt nemme at hacke, forklarer han. De fire danske F-16-kampfly er en del af Natos afskrækkelsesmission i Baltikum.

Her har man flere gange oplevet digital chikane fra nabolandet Rusland. En dansk soldat fik blandt andet hacket sin telefon, så den ifølge Forsvarskommandoen udførte ‘selvstændige handlinger’.

I Holland er hustruer og kærester til udsendte piloter ifølge Jyllands-Posten blevet ringet op af personer, der på engelsk med russisk accent spurgte, om det ikke var bedre, hvis partneren rejste hjem.

Det skete angiveligt, efter piloterne havde benyttet private telefoner i missionsområdet. Samtidig er britiske soldater i Estland blevet chikaneret og truet på sociale medier og via sms-beskeder.

FE skruer op for sikkerheden